Palovammoja saaneen lapsen äiti Sanna Sarenius toivoo lennoille turvallisempaa tarjoilua.

Lentoyhtiö Tui Fly:n maanantaisella lennolla Thaimaan Phuketista Helsinkiin Sanna Sareniuksen 9-vuotias tytär sai päälleen tulikuuman kuppinuudelikeiton. Tytär sai tapauksesta toisen asteen palovammat sisäreisiinsä ja jalkoväliinsä.

Sarenius kirjoitti tapauksesta Facebookiinsa päivityksen, jossa pyrki varoittamaan muita erityisesti lasten kanssa reissaavia vaarallisten tilanteiden mahdollisuuksista.

Hän kertoo tilanneensa perheelleen koneessa myytävät kuppinuudelikeitot lennon puolessavälissä. Kuppikeitot oli tuotu Sareniuksen mukaan lähes kiehuvina hänen perheensä eteen.

– Menee muutama minuutti, kun 9-vuotias seisoo penkillä kiljuen suoraa huutoa, joka jatkui taukoamatta seuraavat kaksi tuntia. Kuuma liemi oli kaatunut hänen syliinsä, Sarenius kertaa tapahtumien kulkua.

Keitto kaatui tyttären syliin, kun Sareniuksen lapsi osui hataraan tarjottimeen, jolle kuppikeitto oli laskettu.

Tapauksesta uutisoi ensimmäisenä Iltalehti.

Ilta-Sanomien tavoittama Sarenius kertoo lähettäneensä lauantaina lentoyhtiölle reklamaatiokirjeen tapaukseen liittyen. Kirjeessään huolestunut äiti kehottaa lentoyhtiötä pohtimaan toisenlaisia ratkaisuja ruokailuun liittyviin käytänteisiin.

– Voisiko tämän ruoan tilalle löytyä jotakin muuta turvallisempaa tarjottavaa? Lentokoneolosuhteet ovat melko haastavat vaarallisen kuumalle ruoalle, Sarenius kirjoittaa Ilta-Sanomille lähettämässään reklamaatiokirjeen kopiossa.

Sarenius tuo kirjeessään esille, että hänen mielestään koneessa oli aivan liian vähän ensiaputarvikkeita. Hänen mukaansa palovammageelityynyjä ei edes riittänyt koko palaneelle alueelle ja tyynyjen kiinnittämiseen tarvittavia sideharsoja jouduttiin etsimään tunnin ajan.

– Jos vielä viisi tuntia tyttäreni tapaturman jälkeen kestäneellä lennolla olisi tapahtunut jollekin muullekin jokin tapaturma, ei ensiaputarvikkeita olisi ollut enää jäljellä.

– Voisikohan koneessa olla enemmän tarvikkeita ja esimerkiksi juuri sideharsot paremmin saatavilla? Sarenius pohtii.

Hän haluaa myös kiittää lentoyhtiötä perheensä saamasta avusta. Sarenius korostaa, ettei hänellä ole aikomustakaan hakea tapahtuneesta korvauksia, vaan ainoastaan herättää keskustelua asiasta lentoyhtiön ja ehkä koko lentoalan keskuudessa.

Tui Fly:sta vahvistetaan tapahtuma ja sen kulku, mutta reklamaatiokirjeen saapumista ei voida vahvistaa. Mari Berg Tui:n asiakaspalvelusta kertoo, että reklamaatiokirjeet saapuvat reklamaatioista vastaavalle yksikölle, joka ei käsittele saamiaan kirjeitä viikonloppuisin.

Berg pitää kuitenkin tärkeänä, että asia on noussut esille.

– On hienoa, että asia tuli esille. Asiasta on hyvä keskustella, Berg toteaa.

Sosiaalisessa mediassa syntynyttä keskustelua Sarenius kuitenkin kummastelee. Hänen mukaansa keskustelussa on unohdettu koko asian pääpointti, eli lapsen ikävä kohtalo.

– Perimmäinen tarkoitukseni ei ollut syyttää tästä lentoyhtiötä, tahrata heidän mainettaan tai väittää, että mulla ei olisi osaa eikä arpaa näihin tapahtumiin tai että en olisi tästä vastuussa.

– Olen saanut henkilökohtaisia viestejä, joissa kysytään, että olenko näin tyhmä, että kuvittelen voivani syyttää lentoyhtiötä tällaisesta. Onko tässä suurin huoli se, että hyötyisin tästä jollain tavalla? Vihastuttaako se ihmisiä?

Ikäviä kommentteja alkoi Sareniuksen mukaan sadella, kun hän jakoi päivityksensä Thaimaan ystävät -ryhmään Facebookissa.

Tytär voi Sareniuksen mukaan jo oikein hyvin.

– Lapsilla on uskomaton kyky toipua. Hän on niin reipas luonteeltaan. Tietenkin on vielä kipuja, mutta ihan hyvin nukkuu yöllä ja pystyy tekemään pieniä asioita. Ei ole hengenhätää.